बिनि अनगायैबो अनलाइन श्वपिं आरो फोर्बो फालिनायनि गोबां अनलाइननि राहाखौ खालामनांगौ आरो नांथारै दावबायनायखौ दोनथ’नो नांगौ। मिरुआ बुङोदि जायगायारि सनदेरनायाव जिल्लानि सावस्रि दैदेनगिरिफोरा गोख्रों नोजोर लाखिनाय आरो नांगौबादि राहा लानाया गोनांथार। रायजोयारि जायगायाव कभिडनि नेम-खान्थिफोरखौ मानिनानै सोलियाब्ला गोख्रों राहा लानो मिरु सोरखारा हादरसाफोर आरो मिरु खुंथाय ओनसोलफोरखौ बिथोन होदों। लाइजामाव भूषणआ बुंबावदोंदि कभिडनि सनदेरनाया बांनायनि जायखि जाया खैफोदखौ गोजान खालामनो सावस्रि बिफान, आयेन बाहायग्रा हानजा, बाजार आरो फालांगि आफादफोर, नोगोरारि आफादफोर आरो हारि-हारिसा सुबुंफोरनि गेजेराव हेफाजाबा गोनांथार। गुबुन मोनसे खौरां बादिब्ला इउके आरो आमेरिकायाव एस ए आर कभ 2 नि डेल्टा भेरियेन्टनि ( महर ) मोनसे साबलाइनियेज एबा साबभेरियेन्ट ( खोन्दो महर ) मोननायनि उनाव भारतआव सांग्रांथि होनाय जादों। बे साबलाइनियेजआ ए वाइ 4.2 होननानै सिनायथिनाय जादों। बे खोन्दो महरा बारा सनदेरनाय आरो इउ के आरो आमेरिकायाव मोननायनि उनाव भारतनि कभिड जिन’मिक सार्भिलेन्स प्रजेक्ट ( सुंदयै आइ एन एस ए सि अ’ जि ) आ जोबोर सांग्रांथि जादों। एस ए आर एस कभ2 नि सनदेर जानाय बेरामिफोरनि 68 रोजा सेमपुलखौ बे समसिम आनजाद खालामनाय जादों आइ एन एस ए सि अ’ जि प्रजेक्टनि आवथायाव होननानै मिथिनाय जादों। नाथाय दासिम भारत हादराव ए वाइ 4.2 मोननाय जायाखै होननानै खौरां मोननाय जादों। खौरां मोननाय बादिब्ला बेयो गुबै डेल्टा भेरियेन्टनिख्रुइ 10 गुन बारा सनदेरग्रा । जियानो जाया मानो जों गासैबो सांग्रांथि थायोब्ला जेबो गिनांगौ गैया।